  Виталий Пронин Тодады вайытӥськом: пенсиос пумысен вань юанъёслы (СНИЛС, пенсионной накоплениос, пенсие потон, пенсиез вуттон амал, анай капиталлы сертификат басьтон сярысь но мукетъёсызлы) Пенсиосъя фондлэн ёзъёсаз гинэ валэкто!Берло дыре мӧйыосты пӧясьёс нош ик трос луизы. Соин валче эшшо огпол ивортӥськом: Пенсиосъя фондын ужасьёс коркась корка уг ветло, подъездъёсын валэктон уж уг нуо, паспортлэсь но мукет документъёслэсь номеръёссэс уг юало. Куартолэзе Ижысь Октябрь ёросысь полицилэн ёзаз 77 аресъем воргорон вазиськиз. Со ивортӥз, огаз банкын картаысьтыз пенсизэ басьтӥз шуыса. Подъездаз пыремез бере пумитаз нылаш потэм, шуэм: пенсиос будӥзы, воргоронлы ватсаса 1 сюрс 500 манет тырозы, пе. Но со ватсэтэз басьтон понна пиосмурт пенсизэ нылашлы сётыны кулэ. Пенсионер озьы ик карем - 10 сюрс 400 манетсэ поттэм. Нылаш оскытэм, ӵуказеяз 1 сюрс 500 манетлы тросгес ваёз шуыса.Кӧня ке улыса пенсионер валатскем, маке умойтэм шуыса. Нырысь со банке ветлэм, юаськем, ужа-а соос дорын егит нылаш. Отын ивортӥллям, нылашез уг тодо, пенсия борды нокыӵе ватсэтъёс уз луэ шуыса. Озьы пенсионер вазиськиз полицие. Та дырлы ӝутэмын уголовной уж, нылашлэн фотороботэз лэсьтэмын.Пӧяськисьёс уксё поттон вылысь выль но выль амалъёс малпало. Али соос ӵемысь документ номеръёсты тодыны тыршо: СНИЛС-лэсь, паспортлэсь, банк картаослэсь. Законэз тӥясьёс асьсэды Пенсиосъя фондын яке банкын ужасьёс шуо, иворто, документъёслэн даннойёссы СНИЛС-эз выльдон, люкаськись пенсиез выжтон, пенсиез келян понна банк карталэсь номерзэ эскерон вылысь кулэ шуыса. Куддыр верало, пенсия борды ватсэт вуиз, сое банк картае ыстозы.Тодады вайытӥськом: пенсиос пумысен вань юанъёслы (СНИЛС, пенсионной накоплениос, пенсие потон, пенсиез вуттон амал, анай капиталлы сертификат басьтон сярысь но мукетъёсызлы) Пенсиосъя фондлэн ёзъёсаз гинэ валэкто!Пенсиосъя фондлэн Удмуртиысь ёзэтаз ужа «пӧсь телефон». 8 (3412) 400-123 номеръя жингыртыса, специалистъёслы вань юанъёстэс сётыны, пенсиен герӟаськем кыӵе ке валантэм учыръёс пумысен ивортыны быгатоды.Сергей Захаров Туспуктӥз А. Горбунов   